Stormwaarskuwing vir Kaap uitgereikFoto: pixabay. Die Suid-Afrikaanse Weerdiens (SAWD) het Kapenaars Donderdag gewaarsku dat ŉ hewige storm en kouefront die stad binnekort gaan tref. Volgens die weerdiens sal die kouefront gepaard gaan met swaar reën, stormsterk wind en onstuimige seetoestande. Plaaslike owerhede het motoriste aangeraai om eerder van die paaie af te bly. JP Smith, burgemeesterskomiteelid vir veiligheid en sekuriteit, het gesê die stad is gereed om enige lede van die publiek by te staan in noodtoestande. “Ons is al gekonfyt in rampbestuur,” het Smith gesê. Volgens die SAWD sal die kouefront tot Vrydagoggend duur en meer as 50 mm reën word vir die stad voorspel. Kapenaars sal na verwagting Donderdagaand ŉ baie koue nag ervaar, met rowwe seetoestande Vrydag. Smith het lede van die publiek daaraan herinner om seker te maak hul geute en afvoerpype is nie verstop nie en dat daar nie lae takke oor hul huise se dakke is nie. “Ons raai ook motoriste aan om van die paaie af te bly indien moontlik en indien hulle wel êrens heen moet ry, uiters versigtig te wees.” Volgens Smith het die stad se rampbestuursentrum aangedui altesaam 134 114 inwoners en 34 843 strukture is vanjaar deur brande en ongure weerstoestande geraak. Die sentrum het maatskaplike verligting van ongeveer R24,5 miljoen in hierdie gevalle verskaf, wat komberse, kos, matrasse en pakkies sanitêre ware wat deur verskeie nie-regeringsorganisasies geskenk is, ingesluit het. Smith het bygevoeg die stad het planne gereed om noodskuiling beskikbaar te stel indien nodig, maar gesê mense wat deur weerstoestande dakloos gelaat word, verkies meestal om by vriende of familie te bly. “Die publiek kan ons skakel by 107 op ŉ landlyn, of 021 480 7700 vanaf ŉ selfoon, om enige voorvalle wat met die weer verband hou, te rapporteer,” het hy gesê.